**Broj: 01-076/24-4483**

**Podgorica, 18. 12. 2024.**

**Klub poslanika Demokratske partije socijalista**

**Poslanik, g-din Andrija Nikolić**

**POSLANIČKO PITANJE**

Premijeru Spajiću,

Da li kod svih članica Vlade postoji jasna namjera da se odnosi sa Hrvatskom poboljšaju, i šta ste vi kao Premijer spremni da promijenite u postupanju Vlade prema susjedima, kako se put Crne Gore u EU ne bi nepotrebno usporavao ili blokirao?

**ODGOVOR**

Uvaženi poslaniče Nikoliću,

Jasno mi je na šta referirate Vašim pitanjem, ali dozvolite mi da, prije konkretnog odgovora, napravim jednu digresiju, u stvari možda i dvije.

Prva je očigledna svima, pa i Vama. Ova Vlada je za godinu uradila na evropskom putu više, nego prethodne za 12 godina. Zatvorila jednak broj poglavlja, a napravila iskorak u poglavljima 23 i 24 vrijedan pohvala sa svih međunarodnih adresa. Za to je bila potrebna podrška Skupštine, ali i **puna posvećenost svih članova Vlade**.

Druga digresija, u stvari je pitanje, koliko ste vi kao dugogodišnja vladajuća partija, zaista željeli da vidite Crnu Goru u Evropskoj uniji? Hvalite se odnosima sa zemljama EU, što navodi da, kad već tvrdite da nijeste imali bilateralnih problema, onda ste sami birali da zarobite građane Crne Gore i ne dozvolite im ni da se približe Evropskoj uniji. Blokada, koju ste vi nametnuli, ne da je usporila Crnu Goru, nego je toliko unazadila, da se i dalje od tih udara konsolidujemo kao društvo.

Da se vratim sada i na vaše konkretno pitanje. Republika Hrvatska je prijateljska susjedna država i saveznica sa kojom dijelimo zajedničke evropske i evroatlantske vrijednosti. Mi znamo da Hrvatska iskreno želi Crnu Goru u EU, da joj je prijatelj i veliki zastupnik unutar Unije. Vlada je apsolutno posvećena daljem razvijanju iskrenih dobrosusjedskih odnosa sa Zagrebom, pogotovo imajući u vidu da su određena otvorena pitanja prisutna još od disolucije bivše Jugoslavije.

U prilog tvrdnji posvećenosti **svih članova Vlade**, svjedoči i Barometar 26, platforma, koja je ponuđena svima koji žele da Crnu Goru vide u Evropskoj uniji 2028. U Platformi su jasno naglašeni i dobrosusjedski odnosi, kao i promovisanje regionalne saradnje i jačanje bilateralnih odnosa sa državama regiona i državama članicama Evropske unije. S tim u vezi **svi članovi parlamentarne većine**, preuzeli su obavezu koja predviđa uzdržavanje od bilo kakvih postupaka koji bi mogli da uzdrmaju bilateralne odnose.

Dakle, dobrosusjedski odnosi i regionalna saradnja su jedan od prioriteta vanjske politike Crne Gore kojem smo u potpunosti posvećeni. Crna Gora je prepoznata kao faktor stabilnosti u regionu i kao jedina od zemalja kandidata koja nema teška otvorena pitanja sa susjedima. To smo čuli od svih sagovornika u EU i NATO tokom upravo završene posjete Briselu. Posvećeni smo tome da i dalje unaprjeđujemo odnose sa svim susjedima, jer prostora za to uvijek ima.

Prioritet Vlade je da uradi sve da se ne potenciraju pitanja koja mogu da ugroze bilateralne odnose sa susjedima koji su nam se pokazali kao pouzdani podržavaoci i prijatelji u našoj evropskoj i evroatlantskoj integraciji. Ne zaboravljamo bezuslovnu podršku Hrvatske na našem putu ka NATO, kao i dosadašnju političku i ekspertsku pomoć tokom pregovora sa EU. Sva otvorena pitanja želimo da rješavamo kroz bilateralni dijalog i direktnu komunikaciju, vodeći se principima dobrosusjedstva, uz puno međusobno uvažavanje, na ravnopravnim osnovama i uz poštovanje međunarodnog prava, kao strateški NATO saveznici i pravi evropski partneri.

Na ovoj liniji, sa zadovoljstvom mogu da kažem da su se, vezano za neka pitanja od značaja, napravili određeni pomaci i postigao konsenzus u vidu određivanja pravca daljih aktivnosti.

Sa druge strane, želim da istaknem, da je posebna odgovornost na svim političkim akterima u zemlji, koji moraju pokazati svijest i puno razumijevanje da ulaska u EU nema ako mu nismo svi do kraja posvećeni, i ako se prema svim državama, a naročito susjedima, ne odnosimo iskreno i prijateljski. Zato, ukoliko zaista želite prosperitet za naše građane, iskoristite dobre relacije kojima se hvalite, i pomognite našem evropskom putu. Članstvo u EU neće ni Milojko Spajić, ni ova Vlada privatizovati po završetku mandata, već će to biti dokaz da smo mislili na budućnost naše djece, jer smo im omogućili da budu dio velike evropske porodice.

S poštovanjem,

 **PREDSJEDNIK**

 **mr Milojko Spajić**